Meer as R1 miljard vir Jan Taks in 2016-‘17Argieffoto (Foto: stevepb, Pixabay) Die Suid-Afrikaanse inkomstediens (SAID) het Dinsdag gesê hy het in die 2016/17 fiskale jaar R1 144,1 miljard se belastinginkomste ingevorder. Dit is ŉ jaar-op-jaar-groei van R74,1 miljard (6,9%), hoofsaaklik ondersteun deur persoonlike inkomstebelasting (PIB) wat met R36,6 miljard (9,4%) toegeneem het. Belastinginkomste wat ingevorder is het oor die afgelope 10 jaar toegeneem van R572,8 miljard in 2007/08 tot R1 144,1 miljard in 2016/17, ŉ groei van R571,3 miljard. Dit is ŉ saamgestelde jaarlikse groeikoers van 8% vir die nege-jaartydperk voor 2016/17. Die totale inkomste ingesamel vir die fiskale jare vanaf 2007/08 tot 2016/17 was R8,13 biljoen (“trillion”). Die SAID het gesê ondanks moeilike ekonomiese omstandighede waarin die bruto binnelandse produk (BBP) van 0,5% tot 0,7% gestyg het, het die belasting-tot-BBP-verhouding gestabiliseer op 26,0% vanaf 2015/16, effens onder die hoogtepunt van 26,4% bereik in 2007/08. Die verslag het ook gemeld dat netto BTW-invorderings die tweede grootste bydraer was tot totale belastinginkomste die afgelope 10 jaar. Gemiddeld het netto BTW 25,9% van totale belastinginkomste uitgemaak, met netto BTW-invorderings wat 6,4% van die BBP vir die tydperk uitgemaak het. Inkomste ingevorder deur invoerbelasting, invoer-BTW en doeaneheffings, het met 1,0% en 1,5% afsonderlik afgeneem teenoor die vorige jaar. “Onderdrukte groeivlakke in die invoer van handelsgoedere, as gevolg van geldeenheid-gedrewe hoë invoerkoste en gedempte binnelandse aktiwiteit, het die algehele aanvraag vir verbruiks- en kapitaalgoedere laat afneem,” het die verklaring gelui. Invoer-BTW het 13,0% van die jaar se totale belasting inkomste beloop, met doeaneheffings wat 4,0% uitgemaak het. Dit het gelei tot ŉ algehele 17,0% bydrae tot totale belastinginkomste wat ŉ daling van die 18,5% gemiddeld oor die voorafgaande vyf jaar is. Maatskappye-inkomstebelasting was volgens die verslag die derde grootste bydraer tot totale belastinginkomste vir die afgelope dekade. Dit het kortliks BTW in 2008/09 oortref, maar teruggegly ná die wêreldwye finansiële krisis, wat die winsgewendheid van maatskappye beïnvloed het. Hoewel maatskappye-inkomstebelasting sy status as derde grootste bydraer behou het, het sy relatiewe bydrae gesak van ŉ hoogtepunt van 26,7% in 2008/09 tot 18,1% in 2016/17. ŉ Demografiese en geografiese analise van die belastingbetalers wat teen einde Junie 2017 geassesseer is, het getoon dat 40,2% van alle belastingbetalers van Gauteng afkomstig is. Die verslag het gemeld dat 623,715 belastingbetalers in Johannesburg se metro woon. Die verslag het ook aangedui dat 55,1% mans en 44,9% vroue belasting betaal en dat 26,9% van belastingbetalers tussen 35 en 44 jaar oud is.